Economistul Corneliu Mihai este noul manager al Spitalului Județean de Urgență Mavromati Botoșani.
Corneliu Mihai va ocupa, cu titlu interimar, această funcție, pentru o perioadă de 90 de zile. Acesta s-a suspendat din funcția de director al Unității de Asistenţă Medico – Socială "Dr.Elena Popovici" din Flămânzi, pe care a ocupat-o, prin concurs, începând din luna septembrie.
În trecut, Corneliu Mihai a mai fost director la Direcţia Judeţeană de Accize şi Operaţiuni Vamale, comisar şef la Garda Financiară, subprefect, dar și manager interimar ( timp de 3 luni) al Spitalului Sf. Spiridon din Iași.
Reamintim că fostul manager interimar al Spitalului Județean de Urgență Mavromati Botoșani, Monica Adăscăliţei este în arest la domiciliu într-un dosar de corupţie. Acesta este al doilea manager al unităţii medicale reţinut de procurorii DNA după ce, în decembrie 2023, Doina Caba şi alţi nouă angajaţi ai spitalului, unii cu funcţii de conducere, au ajuns în arest într-un dosar privind fraudarea unor concursuri de ocupare a unor posturi vacante în perioada 2018-2023. (Radio Iași/ Gina Poenaru/ FOTO radioiasi.ro)